पहली फिल्म पिटी तो सुसाइड का ख्याल आया, बेटे की मौत से टूट गए थे..पढ़ें उनके किस्से
Satish Kaushik Movies; How did  Satish Kaushik started his career? Satish Kaushik Biography, Success and Inspirational Story मशहूर एक्टर, डायरेक्टर, प्रोड्यूसर और राइटर सतीश कौशिक नहीं रहे। वे 67 साल के थे। 13 अप्रैल 1967 को हरियाणा के महेंद्रगढ़
मशहूर एक्टर, डायरेक्टर, प्रोड्यूसर और राइटर सतीश कौशिक नहीं रहे। वे 67 साल के थे। 13 अप्रैल 1967 को हरियाणा के महेंद्रगढ़ में जन्मे सतीश का फिल्मी सफर काफी उतार-चढ़ाव भरा रहा। NSD (नेशनल स्कूल ऑफ ड्रामा) और FTII (फिल्म एंड टेलिविजन इंस्टीट्यूट ऑफ इंडिया) से पढ़े सतीश को अपने करियर के लिए काफी स्ट्रगल करना पड़ा। 1980 के आसपास फिल्मों का स्ट्रगल शुरू हुआ। पहचान मिली 1987 में आई फिल्म मि. इंडिया के कैलेंडर वाले रोल से।
कैलेंडर बनकर सतीश सपोर्टिंग रोल के लिए बॉलीवुड की नई चॉइस बन गए। हालांकि, इसके पहले से वो डायरेक्शन में उतरने की कोशिश कर रहे थे। 1983 में शेखर कपूर के साथ बतौर असिस्टेंट डायरेक्टर फिल्म मासूम में काम किया था। उन्होंने कई यादगार फिल्मों में काम किया और कई शानदार फिल्में डायरेक्ट भी कीं। सतीश एक्ट्रेस नीना गुप्ता के करीबी दोस्त थे और एक समय ऐसा भी आया जब वो नीना से शादी करना चाहते थे।
नीना ने सोशल मीडिया पर एक वीडियो शेयर कर उन्हें श्रद्धांजलि दी और कहा, 'दोस्तों आज सुबह बहुत बुरी खबर के साथ हुई। इस दुनिया में एक ही आदमी था जो कि मुझे नेंसी कहता था और मैं उसको कौशिकन। बहुत पुराना साथ हमारा… दिल्ली मैं...कॉलेज के दिनों से साथ थे…चाहे मिलें ना मिलें… नहीं रहा वो अब... ये बहुत दुख की बात है। उनकी छोटी बच्ची वंशिका और वाइफ शशि के लिए बहुत मुश्किल समय है।'
पढ़िए, सतीश कौशिक की जिंदगी के कुछ किस्से...
किस्सा 1: प्रेग्नेंट नीना गुप्ता से करना चाहते थे शादी
शादीशुदा सतीश कौशिक ने एक बार नीना गुप्ता को शादी का प्रपोजल दिया था। जून 2021 में नीना गुप्ता ने अपनी ऑटोबायोग्राफी ‘सच कहूं तो’ में खुद लिखा था कि एक अच्छा दोस्त होने के नाते सतीश ने उन्हें शादी का प्रस्ताव दिया था, जिसे उन्होंने ठुकरा दिया था।
दरअसल, नीना गुप्ता 80 के दशक में वेस्टइंडीज के क्रिकेटर विवियन रिचर्ड्स के साथ रिलेशनशिप में थीं। विवियन पहले ही मिरियम नाम की एक महिला से शादी कर चुके थे, जिससे उन्हें दो बच्चे भी थे। ऐसे में जब नीना प्रेग्नेंट हुईं तो विवियन ने नीना से शादी करने से इनकार कर दिया। नीना टूट चुकी थीं। जब सतीश को इस बारे में पता चला तो वो सीधे नीना के पास पहुंच गए।
उन्होंने नीना को ये कहते हुए शादी का प्रपोजल दिया कि अकेले बच्चा पैदा करने पर बदनामी होगी। अगर बच्चे का रंग सांवला होगा तो लोगों को ये लगेगा कि वो बच्चा सतीश का ही है। ये सुनते ही नीना की आंखों में आंसू आ गए, लेकिन उन्होंने शादी का प्रस्ताव ठुकरा दिया। नीना ने 1989 में बेटी मसाबा गुप्ता को जन्म दिया और अकेले ही उसकी परवरिश की, हालांकि इसके बाद भी वो क्रिकेटर विवियन से टच में रहीं।
पहले से शादीशुदा थे कौशिक
नीना को शादी का प्रपोजल देने से 4 साल पहले ही सतीश 1985 में शशि कौशिक से शादी कर चुके थे। जब नीना गुप्ता की ऑटो बायोग्राफी सच कहूं तो लॉन्च हुई तो एक इंटरव्यू में उनसे पूछा गया कि इस पर उनकी पत्नी का क्या रिएक्शन था। सतीश ने बताया कि उनकी पत्नी, नीना को अच्छी तरह जानती थी और दोनों की दोस्ती को समझती थी। एक दोस्त होने के नाते नीना अक्सर उनके घर भी आती थीं, ऐसे में उन्होंने भी दोस्ती की इज्जत रखी और कोई नेगेटिव रिएक्शन नहीं दिया।
किस्सा 2: पहली फिल्म बॉलीवुड की सबसे महंगी फिल्म थी, मगर फ्लॉप रही
सतीश कौशिक को बॉलीवुड में बतौर डायरेक्टर सबसे बड़ा ब्रेक मिला फिल्म रूप की रानी, चोरों का राजा से। ये फिल्म प्रोड्यूस की थी बोनी कपूर ने और फिल्म में स्टार थे अनिल कपूर-श्रीदेवी। ये अपने जमाने की सबसे महंगी फिल्म थी। इसका एक सीन चलती ट्रेन से हीरे चोरी करने वाला था। कहा जाता है 1992-93 में इस अकेले सीन को फिल्माने में 5 करोड़ रुपए लगे थे। भारी-भरकम बजट और अच्छी स्टार कास्ट के बाद भी फिल्म चली नहीं। इसकी असफलता से दुःखी सतीश के मन में सुसाइड तक के ख्याल आने लगे थे। खुद उन्होंने एक टीवी शो के दौरान इसका खुलासा किया था।
किस्सा 3: बेटे की मौत से लगा था सदमा
रील लाइफ में अपनी कॉमेडी से लोगों को हंसाने वाले सतीश कौशिक की रियल लाइफ कम दुखों भरी नहीं रही। उनके बेटे शानू की मौत ने उन्हें बेहद तोड़कर रख दिया था। मौत के वक्त शानू की उम्र केवल दो साल थी। इसके काफी समय बाद कौशिक के घर में खुशियां आ पाईं। उनके घर 15 जुलाई 2012 को बेटी वंशिका का जन्म सरोगेसी से हुआ था। उस वक्त सतीश 57 साल के थे। उनके घर में यह खुशी बेटे शानू की मौत के 16 साल बाद आई थी। सतीश ने बेटी के जन्म की खुशखबरी साझा करते हुए अपने बयान में कहा था, 'यह एक बच्चे के लिए हमारे लंबे और दर्दनाक इंतजार का अंत है।'
किस्सा 4: पढ़ाई खूब की लेकिन काम नहीं मिलता
एक इंटरव्यू में सतीश ने कहा था- मैं आया तो एक्टर बनने ही था, लेकिन NSD और FTII से पढ़ा लिखा एक्टर होने के बाद भी काम नहीं मिल रहा था। मैं साधारण परिवार से था। गुज़ारे के लिए एक कम्पनी में नौकरी की। वहां मेरा काम था दीवार पर लटके यार्न को लकड़ी से साफ करना। एक साल तक मैंने यह भी किया।
कलेजा फट पड़ता था यह सोचकर कि दिल्ली से यहां मैं करने क्या आया था और कर क्या रहा हूं। फिर असिस्टेंट डायरेक्शन किया और तीन प्रोजेक्ट बाद डायरेक्शन का ऑफर मिला। नियति का खेल ही ऐसा है। हम मांगते कुछ और हैं, मिलता कुछ और है, लेकिन मेरा मानना है कि जो भी करो पूरी ताक़त झोंक दो।
किस्सा 5: जैसा काम मैं करना चाहता था, वह मिला नहीं तो खुद बनाई फिल्में
फिल्म ब्रिक लेन के बाद काम तो मुझे बहुत मिला, लेकिन जिस रिसेप्शन की उम्मीद मुझे थी, मैं मानता हूं कि मुझे नहीं मिला। मुझे आज भी इस बात का अफसोस है। तब मीडिया इस तरह काम नहीं करता था जैसा आज कर रहा है। शायद इसी वजह से यह फिल्म ज्यादा लोगों ने देखी भी नहीं। उन्हें पता ही नहीं चला कि सतीश कौशिक यह भी है।
छैनी-हथौड़ी से डरने वाला पत्थर फर्श ही तो बनेगा
संघर्ष के बिना जीना भी कोई जीना हुआ। युवाओं के लिए एक कहानी शेयर करता हूं। संगमरमर की दो कृतियां आपस में बात कर रही थीं। एक कहता तुझे तो ले जा रहे हैं मंदिर के अंदर। सब तुझे पूजेंगे और मुझ पर पैर रखकर लोग तुझ तक आएंगे। दूसरे पत्थर ने कहा कि तूने छैनी और हथौड़ी से मिली वह पीड़ा कहां सही जो मैंने झेली है। मॉरल ऑफ द स्टोरी यही है कि छैनी-हथौड़ी से डरने वाले पत्थर का मुकद्दर अर्श नहीं फर्श ही है।
इन फिल्मों के लिए मिला बेस्ट कॉमेडियन का अवॉर्ड
फिल्म ‘राम-लखन’ (1989) और ‘साजन चले ससुराल’ (1996) के लिए सतीश को दो बार बेस्ट कॉमेडियन का फिल्मफेयर अवॉर्ड मिल चुका है। एक्टर के अलावा वो डायरेक्टर-प्रोड्यूसर भी थे। कई फिल्मों में एक्टिंग कर चुके सतीश को उनके फनी डायलॉग्स के लिए भी जाना जाता है।
सतीश कौशिक की यादगार फिल्में
सतीश कौशिक की यादगार फिल्मों की बात करें तो उन्होंने 'जाने भी दो यारो', 'उत्सव', 'सागर', 'राम लखन', 'स्वर्ग', 'जमाई राजा', 'अंदाज', 'साजन चले ससुराल', 'दीवाना मस्ताना', 'मिस्टर एंड मिसेज खिलाड़ी', 'आंटी नंबर वन', 'बड़े मियां छोटे मियां', 'आ अब लौट चलें', 'हसीना मान जाएगी', 'दुल्हन हम ले जाएंगे', 'हद कर दी आपने', 'क्योंकि मैं झूठ नहीं बोलता', 'हम किसी से कम नहीं', 'अतिथि तुम कब जाओगे', 'उड़ता पंजाब 'और 'फन्ने खां' जैसी फिल्मों में काम किया है।
अनिल, अनुपम और सतीश की तिकड़ी
बॉलीवुड में सतीश सबसे करीब दो लोगों के थे, अनुपम खेर और अनिल कपूर। इन तीनों की दोस्ती सालों पुरानी है। अनिल और सतीश कौशिक मि. इंडिया के जमाने से दोस्त हैं। वहीं अनुपम खेर और सतीश की दोस्ती 45 साल पुरानी है। NSD के जमाने से दोनों एक दूसरे के करीब रहे हैं। तीनों मुंबई में होते हैं तो जरूर मिलते हैं। एक दूसरे से हंसी-मजाक भी होता है, कभी आमने-सामने तो कभी सोशल मीडिया पर। एक सप्ताह पहले ही अनुपम खेर ने अपने सोशल मीडिया अकाउंट पर अनिल कपूर के साथ का एक वीडियो शेयर किया था जिसमें उन्होंने लिखा था कि अनिल और मैं अगर मुंबई में होते हैं तो दिन में दो बार जरूर मिलते हैं। शायद ये बात हमारे तीसरे दोस्त सतीश कौशिक को अच्छी ना लगे। इस पोस्ट पर सतीश ने जवाब दिया था कि हमारी ऐसी किस्मत कहां हैं।
जावेद अख्तर की होली पार्टी में दिखे थे, फोटो भी शेयर की थीं
सतीश कौशिक पूरी तरह स्वस्थ थे। दो दिन पहले 7 मार्च को उन्होंने खूब जमकर होली भी खेली। जुहू में जावेद अख्तर की होली पार्टी में शामिल हुए थे। जहां की फोटो भी उन्होंने ट्विटर पर शेयर की थीं। सतीश के साथ जावेद अख्तर, महिमा चौधरी, ऋचा चड्ढा और अली फजल दिखे थे।